Proiect

LEGE

pentru modificarea şi completarea unor acte legislative

Parlamentul adoptă prezenta lege organică.

Articolul I. - Codul fiscal al Republicii Moldova, nr.1163-XIII din 24.04.1997, Monitorul Oficial al Republicii Moldova, ediţie specială din 08.02.2007, cu modificările şi completările ulterioare se modifică şi se completează după cum urmează.

1. Alineatul (6) al articolului 101 se exclude;
2. La articolul 103, alineatul (1) după punctul 23), se completează cu un punct nou 231) cu următorul cuprins:

„231) livrările de mărfuri şi servicii în cadrul unui contract de leasing (financiar sau operaţional)”.
3. Alineatul (7) al articolului 108 se exclude;

Articolul II. - Codul vamal al Republicii Moldova, nr.1149-XIV din 20.07.2000, Monitorul Oficial al Republicii Moldova, ediţie specială din 01.01.2007, cu modificările şi completările ulterioare, se modifică şi se completează după cum urmează.

1. Alineatul (2) al articolului 73 va avea următorul cuprins:
„(2) La punerea în liberă circulaţie a unui obiect al leasingului, ca urmare a realizării de către locator a opţiunii de procurare a acestui bun la expirarea contractului de leasing şi achitării integrale a plăţilor de leasing, drepturile de import nu se calculează şi nu se achită.”

2. La alineatul (3) al articolului 125 sintagma „se calculează în funcţie de tarifele şi cotele existente la data expirării contractului de leasing şi achitării integrale a plăţilor de leasing” se substituie prin sintagma „nu se calculează”. 

Articolul III. Prezenta lege se pune în aplicare începînd cu 1 ianuarie 2011.
Preşedintele Parlamentului
Notă Informativă
la proiectul de Lege pentru modificarea şi 
completarea unor acte legislative

Ţările sărace şi fără resurse naturale, cum ar fi Republica Moldova, nu reprezintă, de obicei, un candidat pentru investiţii, din care considerente sunt necesare noi reforme şi mecanisme de atragere a investitorilor autohtoni şi străini de a investi în economia ţării noastre.

Numai în anul 2009, volumul investiţiilor străine directe a scăzut de 9 ori. În cifre, aceasta înseamnă o diminuare de la circa 700 de milioane de dolari la 70 milioane dolari, la sfîrsitul anului. Investitiile în capital fix în primele 3 luni ale anului 2010 au înregistrat o scădere de 20%. 
În vederea redresării situaţiei create obiectivul primar de a contribui la o dezvoltare economică a Republicii Moldova este susţinerea întreprinderilor mici şi mijlocii. Aceasta poate avea loc prin accesul acestora la metode moderne de afaceri şi promovarea tehnicilor noi în implimentarea unei politici investiţionale coerente. 
Una din modalităţile eficiente de finanţare a procesului de renovare şi modernizare a potenţialului de producere a bussinesului mic şi mijlociu este leasingul, însă această afacere nu a înregistrat succese importante pe motivul neconcordanţei între actele normative în vigoare, instabilitatea legislativă şi insuficienţa aplicării legilor. Este un aspect care ne face să fim mai atenţi şi să continuăm scoaterea barierelor administrative din calea investitorilor.

Prin urmare, actualmente articolul 103 alin.(1) punctul 23) din Codul fiscal prevede scutirea de TVA pentru întreprinderile care procură active materiale destinate includerii în capitalul statutar al acestora. Menţionăm că această normă se aplică doar în cazul cînd agenţii economici procură definitiv activele materiale şi sunt în proprietatea lor. Acest fapt este posibil de realizat de către unele întreprinderi care sunt într-o situaţie economico-financiară destul de bună şi au acces la împrumuturi şi credite din sistemul financiar-bancar. 

Pentru întreprinderile noi înfiinţate şi pentru multe altele care nu dispun de o bază tehnică materială această normă este dificil de aplicat.

Astfel, prin proiectul de Lege se propune egalarea în drepturi a companiilor ce procură active materiale destinate introducerii în capitalul statutar, acestea din urmă fiind scutite de TVA, cu companiile ce efectuează procurări de mărfuri şi servicii ce fac obiectul unui contract de leasing care la momentul actual se impozitează cu TVA pe principii generale la cota standard de 20%.

Este necesar de menţionat că prin sistemul de leasing, utilizatorul îşi asigură achiziţionarea unui bun cu tehnologie ridicată, la nivelul tehnicii mondiale, printr-un mod avantajos de plată şi permite o bună gestionare a lichidităţilor societăţii, cu efecte pozitive asupra indicatorilor economico-financiari ai societăţii.

În acest context, obiectivul fundamental al proiectului respectiv este accelerarea dezvoltării economice a Republicii Moldova prin asigurarea unor ritmuri înalte de creştere a investiţiilor, inclusiv a influxului de investiţii străine directe, urmărind scopul de a obţine pe aceasta cale o îmbunătăţire cardinală a calităţii vieţii populaţiei şi de a atinge un grad înalt de ocupare în câmpul muncii. 
Totodată, aceasta va contribui la îmbunătăţirea activelor de producţie a întreprinderilor din Republica Moldova, creşterii productivităţii muncii şi nu în ultimul rînd creşterii calităţii mărfurilor autohtone destinate pieţelor atît ţărilor CSI cît şi ţărilor Uniunii Europene.
Reieşind din cele expuse, rog susţinerea proiectului de Lege.

 Valeriu GUMA,

Deputat în Parlament

